Nitra 15. augusta (TK KBS) V rámci slávnostnej svätej omše 14. augusta 2022 na nitrianskej Kalvárii, ktorou vyvrcholila tohtoročná Púť k Matke Božej v Nitre, nitriansky biskup Mons. Viliam Judák s pomocným biskupom Petrom Beňom a prítomnými kňazmi celebrovali svätú omšu, počas ktorej bolo ohlásené ukončenie diecéznej fázy Synody o synodalite v Nitrianskej diecéze.
V rámci svojej homílie preto biskup Viliam uvažoval nad základnými otázkami kresťanskej viery, veľkonočnom posolstve, mieste Panny Márie v Božom pláne a ľudských pochybnostiach s tým súvisiacich.
V tejto súvislosti poukázal na význam skončeného synodálneho procesu v Nitrianskej diecéze pre veriacich slovami, v ktorých ako to najpodstatnejšie zdôraznil pozvanie ku spoločnému kráčaniu cestou k spáse, z čoho nikto nesmie byť vylúčený, a pripomenul veriacim ich povinnosť napomáhať cez svoju každodennú kresťanskú aktivitu v každej oblasti celej ľudskej rodine na tejto ceste.
Do synodálneho procesu sa v období od 17. októbra 2021 do 14. augusta 2022 zapojilo 120 farností diecézy, dve laické hnutia a jedna rehoľná komunita. Bolo vytvorených 157 synodálnych skupín, v ktorých sa stretávalo 1550 veriacich.
Diecézny synodálny tím zabezpečil spracovanie synodálnych úvah na 10 tém spracovaných aj vo videoformáte, ktoré boli sprístupnené aj zverejnené prostredníctvom webstránky Nitrianskeho biskupstva a sociálnych sietí.
Záverečná syntéza za Nitriansku diecézu bola doručená Konferencii biskupov Slovenska a aktuálne ju diecéza v plnom znení dáva k dispozícii aj pre širokú verejnosť veriacich (kliknite TU).
TK KBS informoval Tibor Ujlacký